Like før klokken 09.30 startet 12 tjenestefolk fra finans- og miljøkrimseksjonen i Oslo politidistrikt å ransake bispedømmets lokaler, ifølge Dagbladet.

– Foretaket Oslo katolske bispedømmet er siktet for grovt bedrageri, og summen er på 50 millioner kroner som er urettmessig utbetalt i statsstøtte, sier politiadvokat Kristin Rusdal i Oslo politidistrikt til NRK.

I tillegg til foretaket er også to ansatte siktet i saken, men Rusdal vil ikke si hvem disser er.

Lars Holo, advokaten til Oslo katolske bispedømme (OKB), sier de ble overrasket over aksjonen.

– De er ikke enig i at det har skjedd noe straffbart, og de stiller seg uforstående til siktelsen, sier Holo til NRK.

Medlemsjuks

OKB håndterer det sentrale medlemsregisteret til Den katolske kirke i Norge.

Tidligere i februar politianmeldte Fylkesmannen i Oslo og Akershus foretaket for medlemsjuks. Den katolske kirken i Norge har registrert innvandrere fra katolske land som medlemmer uten å spørre.

Kirken kan ha fått millioner av kroner mer i statlig støtte enn den hadde krav på. OKB avviser dette.

– Siden de fikk pålegg fra fylkesmannen i november har de jobbet hardt for å rette opp i medlemsregisteret. De har hele tiden informert fylkesmannen om metode, ressurser og resultatene underveis, sier Holo.

– Tidspunktet for både anmeldelse og aksjon er overraskende, fortsetter han.

Les også: Den katolske kirke i Norge granskes for medlemsrot

Samarbeidet med politiet

Politiet ransaker torsdag lokaler tilhørende Oslo katolske bispedømme, samt to privatboliger. Rusdal vil ikke si hvem som eier disse boligene.

–​ Det vi er på jakt etter er dokumenter som kan underbygge denne saken. Flere ansatte i kirken vil i dag avhøres av politiet, sier hun.

Politiet kom uanmeldt til lokalene.

– Våre folk ble sluppet inn, og de som var der samarbeidet godt med politiet, sier Rusdal.